Foto: Getty Images Xususiy harbiy kompaniya – Blackwater asoschisi Erik Prins kelasi haftada AQSh parlamenti vakillar palatasining razvedka bo‘yicha qo‘mitasi huzurida ko‘rsatmalar beradi. Qo‘mita Rossiyaning AQShdagi saylovlarga aralashuvi yuzasidan tergov ishlarini olib bormoqda, deb yozadi Politico gazetasi. Ma’lumotlarga ko‘ra, Prins BAA vositachiligida Rossiya prezidentining maxsus vakili bilan uchrashgan. Rossiyaning "Amerika saylovlariga aralashuvi", shuningdek, Trampning Rossiya bilan ehtimoliy aloqalari bo‘yicha tergov ishlarini FQB va Kongress olib bormoqda. Bunday aloqani va saylovlarga aralashuvlarni Oq uy va Kreml ma’muriyatlari birdek rad etib keladi. Tergov bo‘yicha maxsus prokuror sifatida FQBning sobiq rahbari Robert Myuller tayinlangan.